b'\n_START_ARTICLE_\nAurinkoarkkitehtuuri\n_START_PARAGRAPH_\nAurinkoarkkitehtuuri tarkoittaa Auringon s\xc3\xa4teilyn, valon ja l\xc3\xa4mm\xc3\xb6n, hy\xc3\xb6dynt\xc3\xa4mist\xc3\xa4 rakennuksissa ottamalla Aurinko huomioon arkkitehtuurissa. Aurinkoarkkitehtuuri voi olla passiivista (yksinkertaista, luonnollista) tai aktiivista (monimutkaisempaa s\xc3\xa4hk\xc3\xb6\xc3\xb6n perustuvaa teknologiaa hy\xc3\xb6dynt\xc3\xa4v\xc3\xa4\xc3\xa4). Aurinkoarkkitehtuuria voidaan hy\xc3\xb6dynt\xc3\xa4\xc3\xa4 kaikenlaisissa rakennuksissa omakotitaloista pilvenpiirt\xc3\xa4jiin: k\xc3\xa4yt\xc3\xa4nn\xc3\xb6ss\xc3\xa4 sit\xc3\xa4 hy\xc3\xb6dynnet\xc3\xa4\xc3\xa4nkin laajasti valaistuksessa ikkunoiden avulla. Aurinkoarkkitehtuuri on ekorakentamista, sill\xc3\xa4 Auringon s\xc3\xa4teilyn energia on ilmaista, uusiutuvaa ja saasteetonta, ja se on perustava osa nollaenergiatalojen suunnittelua.\n_START_SECTION_\nPerusteet\n_START_PARAGRAPH_\nAurinkoarkkitehtuurissa tarvitaan yksinkertaistetusti l\xc3\xa4mmitysk\xc3\xa4yt\xc3\xb6ss\xc3\xa4 seuraavat elementit: 1) auringonpaisteen sis\xc3\xa4lt\xc3\xa4m\xc3\xa4\xc3\xa4 energiaa 2) l\xc3\xa4mp\xc3\xb6\xc3\xa4 sitova rakenne 3) s\xc3\xa4\xc3\xa4t\xc3\xb6mekanismi(t) energiam\xc3\xa4\xc3\xa4r\xc3\xa4n s\xc3\xa4\xc3\xa4telyyn._NEWLINE_Aurinkoenergiaa voidaan hy\xc3\xb6dynt\xc3\xa4\xc3\xa4 avaamalla rakennus aurinkoiseen suuntaan; pohjoisella pallonpuoliskolla etel\xc3\xa4\xc3\xa4n ja etel\xc3\xa4isell\xc3\xa4 pallonpuoliskolla pohjoiseen p\xc3\xa4in. Rakennus imee Auringon s\xc3\xa4teilyenergiaa esimerkiksi suurten ikkunoiden ja absorboivien rakennusosien avulla, ja ulkovaippa suljetaan Auringosta poisp\xc3\xa4in. Aurinkoarkkitehtuurisessa otetaan huomioon Auringon kulkureitti joka vaihtelee vuoden aikana ja vuorokauden mittaan. Aurinkoarkkitehtuuri v\xc3\xa4hent\xc3\xa4\xc3\xa4 muun l\xc3\xa4mmitysenergian tarvetta talviaikaan ja j\xc3\xa4\xc3\xa4hdytt\xc3\xa4misen tarvetta kes\xc3\xa4aikaan.\n_START_SECTION_\nVarjostus\n_START_PARAGRAPH_\nAuringon s\xc3\xa4teily\xc3\xa4 est\xc3\xa4v\xc3\xa4t pilvisyys, muut rakennukset ja puut.\n_START_SECTION_\nTilojen l\xc3\xa4mmitys\n_START_PARAGRAPH_\nAuringon energiaa voidaan k\xc3\xa4ytt\xc3\xa4\xc3\xa4 rakennusten l\xc3\xa4mmitt\xc3\xa4miseen ikkunoiden ja absorboivien materiaalien avulla. Aurinkoenergian potentiaali l\xc3\xa4mmitysk\xc3\xa4yt\xc3\xb6ss\xc3\xa4 on suurempi mit\xc3\xa4 l\xc3\xa4hemp\xc3\xa4n\xc3\xa4 sijainti on p\xc3\xa4iv\xc3\xa4ntasaajaa, sill\xc3\xa4 silloin auringonpaisteessa on enemm\xc3\xa4n energiaa, ja toisena tekij\xc3\xa4n\xc3\xa4 mit\xc3\xa4 enemm\xc3\xa4n l\xc3\xa4mmitystarvetta tarvitaan vuoden aikana. Suuri potentiaali on mantereisen ilmaston alueilla (esimerkiksi Yhdysvaltain keskiosissa ja Pohjois-Kiinassa), kylmien merivirtojen viilent\xc3\xa4mill\xc3\xa4 alueilla (esimerkiksi Yhdysvaltain koillisosassa ja Japanin Hokkaid\xc5\x8dssa) ja vuoristoalueilla (esimerkiksi Alpeilla ja Balkanvuorilla).\n_START_SECTION_\nJ\xc3\xa4\xc3\xa4hdytys\n_START_PARAGRAPH_\nAuringon energiaa voidaan k\xc3\xa4ytt\xc3\xa4\xc3\xa4 j\xc3\xa4\xc3\xa4hdytt\xc3\xa4miseen siten, ett\xc3\xa4 viile\xc3\xa4\xc3\xa4 ilmaa vedet\xc3\xa4\xc3\xa4n maan alle sijoitetun putken kautta rakennuksen sis\xc3\xa4lle. J\xc3\xa4\xc3\xa4hdytt\xc3\xa4minen perustuu siihen, ett\xc3\xa4 maa pysyy kes\xc3\xa4isin viile\xc3\xa4n\xc3\xa4. Ilman vet\xc3\xa4miseen k\xc3\xa4ytet\xc3\xa4\xc3\xa4n l\xc3\xa4mmetess\xc3\xa4\xc3\xa4n yl\xc3\xb6sp\xc3\xa4in kohoavaa ilmaa, jolloin l\xc3\xa4mmin poistoilma p\xc3\xa4\xc3\xa4stet\xc3\xa4\xc3\xa4n katolta ulos ja viile\xc3\xa4 korvausilma virtaa maan alle sijoitetun putken kautta sis\xc3\xa4\xc3\xa4n. Silloin kun j\xc3\xa4\xc3\xa4hdytystarve kasvaa, l\xc3\xa4mmin ilma kohoaa nopeammin yl\xc3\xb6sp\xc3\xa4in ja vastaavasti viile\xc3\xa4\xc3\xa4 ilmaa tulee t\xc3\xa4ll\xc3\xb6in tilalle enemm\xc3\xa4n. J\xc3\xa4\xc3\xa4hdytyksen toiminta on siis periaatteessa automaattista. L\xc3\xa4mpim\xc3\xa4n ilman muuttuessa viile\xc3\xa4mm\xc3\xa4ksi ilman suhteellinen kosteus nousee, joten ilman viilentyess\xc3\xa4 ilmasta on teht\xc3\xa4v\xc3\xa4 kuivempaa, jotta se olisi rakennuksen sis\xc3\xa4lle soveltuvaa.\n_START_SECTION_\nValaistus\n_START_PARAGRAPH_\nAuringonvaloa eli p\xc3\xa4iv\xc3\xa4nvaloa voidaan hy\xc3\xb6dynt\xc3\xa4\xc3\xa4 valaistuksessa esimerkiksi tavallisten ikkunoiden, kattoikkunoiden ja lasikatosten avulla. Kattoikkunoiden ja lasikatosten t\xc3\xa4ytyy olla l\xc3\xa4mp\xc3\xb6s\xc3\xa4teily\xc3\xa4 heijastavia, koska muuten rakennus l\xc3\xa4mpenisi turhaan sis\xc3\xa4lt\xc3\xa4 kes\xc3\xa4isin. Valoa kuljettavien putkien (engl. light tube) avulla my\xc3\xb6s maanalaisiin tiloihin voidaan tuoda valoa. Valoa voidaan my\xc3\xb6s kuljettaa kerrosten v\xc3\xa4lill\xc3\xa4 esimerkiksi rakennuksen katolta alempiin kerroksiin. Passiivisen valaistuksen puutteena on se, ett\xc3\xa4 jos aurinko ei paista, niin valaistusta ei saada. P\xc3\xa4iv\xc3\xa4nvaloa hy\xc3\xb6dynt\xc3\xa4m\xc3\xa4ll\xc3\xa4 voidaan kuitenkin pienent\xc3\xa4\xc3\xa4 s\xc3\xa4hk\xc3\xb6valaistuksen tarvetta aurinkoiseen aikaan.\n_START_SECTION_\nJulkisivu\n_START_PARAGRAPH_\nRakennuksen julkisivun tulisi olla mahdollisimman hyvin kohti p\xc3\xa4iv\xc3\xa4ntasaajaa eli pohjoisella pallonpuoliskolla etel\xc3\xa4\xc3\xa4n ja etel\xc3\xa4isell\xc3\xa4 pallonpuoliskolla pohjoiseen. Rakennuksen tulisi olla leve\xc3\xa4 p\xc3\xa4iv\xc3\xa4ntasaajan suunnassa, jotta auringonpaiste saataisiin maksimoitua. Julkisivulla tulisi olla suuret paljon auringonpaistetta sis\xc3\xa4\xc3\xa4n p\xc3\xa4\xc3\xa4st\xc3\xa4v\xc3\xa4t ikkunat. Kes\xc3\xa4aikaan auringonpaiste ei kuitenkaan saisi turhaan l\xc3\xa4mmitt\xc3\xa4\xc3\xa4 sis\xc3\xa4ilmaa, jolloin esimerkiksi ikkunan ulkopuolisilla ikkunaluukuilla paiste voidaan est\xc3\xa4\xc3\xa4._NEWLINE_Suunnittelussa on huomioitava ikkunoiden l\xc3\xa4p\xc3\xa4isem\xc3\xa4 suuri l\xc3\xa4mmitysenergia kes\xc3\xa4isin (s\xc3\xa4teilyteho 1\xc2\xa0000\xc2\xa0W/m\xc2\xb2) joka vaatii j\xc3\xa4\xc3\xa4hdytyst\xc3\xa4 tai ikkunoiden peitt\xc3\xa4mist\xc3\xa4/varjostamista, sek\xc3\xa4 l\xc3\xa4mmityskautena ikkunan sein\xc3\xa4rakenteita heikompi l\xc3\xa4mm\xc3\xb6npit\xc3\xa4vyys, joka on noin kuudesosa normaalin sein\xc3\xa4rakenteen vastaavasta. Rakennuksen vuoden l\xc3\xa4mmitystehosta vaaditaan noin 80 prosenttia talviaikaan, jolloin hyvinkin suunnatun ikkunan l\xc3\xa4p\xc3\xa4isem\xc3\xa4 l\xc3\xa4mmitt\xc3\xa4v\xc3\xa4 s\xc3\xa4teilyteho on suhteellisen pieni. Suunnittelussa tulee huomioida energiatalouden kokonaisuus ja ratkaisujen toimivuus niin kes\xc3\xa4ll\xc3\xa4 kuin talvella.\n_START_SECTION_\nVarjostaminen\n_START_PARAGRAPH_\nAuringon kulkureitti\xc3\xa4 hy\xc3\xb6dynt\xc3\xa4en voidaan varjostaa erilaisilla ratkaisuilla siten, ett\xc3\xa4 Aurinko ei paista kes\xc3\xa4ll\xc3\xa4 esimerkiksi ikkunoista sis\xc3\xa4\xc3\xa4n, mutta syksyst\xc3\xa4 talveen ment\xc3\xa4ess\xc3\xa4 yh\xc3\xa4 enemm\xc3\xa4n sis\xc3\xa4tilaa l\xc3\xa4mmitt\xc3\xa4en. Lis\xc3\xa4ksi puita voidaan istuttaa varjostamaan rakennuksen kattoa, ja puskia est\xc3\xa4m\xc3\xa4\xc3\xa4n esimerkiksi pohjoisia kylmi\xc3\xa4 tuulia.\n_START_SECTION_\nAbsorptiokyky\n_START_PARAGRAPH_\nAuringon s\xc3\xa4teilyn l\xc3\xa4mp\xc3\xb6vaikutukseen vaikuttaa my\xc3\xb6s materiaalin l\xc3\xa4mp\xc3\xb6s\xc3\xa4teilyn absorptiokyky. Esimerkiksi Aurinkoon p\xc3\xa4in olevan ikkunan alle voidaan laittaa tummia savilaattoja, jotka absorboivat l\xc3\xa4mp\xc3\xb6s\xc3\xa4teily\xc3\xa4. Rakennuksen katto ja sein\xc3\xa4t voidaan tehd\xc3\xa4 l\xc3\xa4mp\xc3\xb6s\xc3\xa4teily\xc3\xa4 heijastaviksi.'